Christina Olumeko (ALT), 2024-05-08:
Tak for ordet.
Som vi kan se her med lovforslagene, spøger ghettoloven jo stadig i dansk politik.
Gode huse er blevet revet ned, mennesker er blevet tvangsforflyttet, og danskere med minoritetsbaggrund er blevet stemplet.
Nu skal vi så til noget helt nyt, nemlig til at affrede et stykke fredet natur og et historisk monument for at bygge en vejbro.
Hvis ikke man har fulgt med i hele fadæsen omkring ghettoloven, er man måske lidt forvirret lige nu.
Jeg har også selv måttet læse lidt op på det for at forstå, hvordan en vejbro pludselig kan være en del af ghettolovens konsekvenser.
Så her er lidt baggrundsinformation.
Tingbjerg er et boligområde og en bydel i Københavns Kommune, og Tingbjerg blev i 2018 udpeget som et såkaldt omdannelsesområde, og det betyder bl.a., at Tingbjerg skal nedbringe andelen af almene familieboliger til højst at udgøre 40 pct. af alle boliger i det pågældende omdannelsesområde.
Så i 2018 var fremtidsudsigterne ret slemme for Tingbjerg.
Så skete der det i 2019, at den daværende regering indgik en aftale med Københavns Kommune om, at Tingbjerg kunne få lov til bl.a. at tage nogle af de private boliger i naboboligområdet Bystævneparken med i deres boligmasse og dermed nemmere kunne opfylde kravet om den maksimale andel af almene boliger.
Det vil sige, at beboerne i Tingbjerg kunne undgå den samme skæbne, som har ramt mange andre boligområder i landet.
Det er supergodt.
Men betingelsen for at kunne tælle boligerne med er, at der anlægges en vejbro fra Tingbjerg til Bystævneparken over en del af den fredede, historiske Vestvold.
Så vi kan altså populært sagt udvide ghettozonen ved at bygge en vejbro.
Det må jeg sige virker som en lidt gakket skrivebordsøvelse.
Man stod dermed med en situation i Københavns Kommune, hvor man kunne undgå at rive en masse menneskeliv op med roden som følge af tvangsflytninger ved i stedet at rive naturen op med roden.
Vi mister et stykke fredet natur i Danmark, og vi mister et stykke af danmarkshistorien, og så vil vejbroen ovenikøbet give støjgener, både for mennesker og dyr.
Jeg vil også gerne gøre det klart fra talerstolen for ikke at blive misforstået: Vi er i Alternativet utrolig glade for, at beboerne i Tingbjerg ikke skal tvangsflyttes.
Jeg er glad for, at vi ikke skal rive gode almenboliger ned.
Men jeg synes, at lovforslaget her afslører, hvor utrolig gakket ghettoloven er.
Vi synes, at galskaben må stoppe – eller i det mindste bare tage en pause, indtil vi har fået en afgørelse fra EU-Domstolen, som lige nu undersøger, om ghettoloven er i overensstemmelse med EU's racelighedsdirektiv.
Indtil da synes jeg også at der er flere ting, der ikke helt hænger sammen.
Hvorfor kan Københavns Kommune ikke få lov til at lade en eventuel fremtidig letbaneforbindelse tælle som en forbindelse?
Hvorfor kunne man ikke lade flere cykelstier tælle som forbindelser?
Det her entydige fokus på biler som den eneste måde at forbinde mennesker og bydele på er uforståeligt.
Samtidig går det jo bedre i Tingbjerg.
Alligevel fortsætter vi i Folketinget med en bulldozer af en skrivebordsøvelse, bogstavelig talt.
Det eneste, vi i Alternativet beder om, er egentlig, at vi lige tager en tænkepause og stopper op og tænker os om.
Vi synes, at vi skal værne om Vestvolden og værne om naturen.
Tak for ordet.